Lamberti bedank ook as Imperial-hoofMark Lamberti (Foto: Facebook) Die Imperial-groep het Woensdag bevestig dat hy Mark Lamberti, uitvoerende hoof van die groep, se bedanking ontvang en aanvaar het. Volgens ŉ verklaring sal Lamberti op 30 April as uitvoerende hoof uittree. “Hierdie ontwikkeling [Lamberti se bedanking] spruit voort uit die hooggeregshof wat ten gunste van ŉ voormalige werknemer [van die Imperial-groep] en teen die Imperial-groep en AMH beslis het aangaande ŉ reeks voorvalle wat in 2014 plaasgevind het,” lui ŉ verklaring van die groep. Lamberti se bedanking volg kort nadat die Noord-Gautengse hooggeregshof hom skuldig bevind het aan diskriminasie nadat hy vroeër na ŉ senior en ervare vrouepersoneellid as “ŉ vroulike gelyke indiensnemingskandidaat” verwys het. Regter Pieter Meyer het bevind dat Adila Chowan, nou nié meer werksaam by die maatskappy nie, se waardigheid wel aangetas is deur Lamberti se opmerking en dat daar wel teen haar gediskrimineer is op grond van ras en geslag. Lamberti het vroeër vandeesmaand ook uit die Eskom-raad bedank. Pravin Gordhan, die minister van openbare ondernemings, het die Imperial-hoof se bedanking destyds aanvaar en gesê Lamberti se bedanking is ŉ bewys dat hy die Eskom-raad, die maatskappy en Suid-Afrika bo alles gestel het. Meer inligting was nie onmiddellik bekend nie.